open-index/open-wikipedia-markdown huggingface dataset:
Eric Campbell (glumac)

**Alfred Eric Campbell** (Cheshire, 26. april 1879 - Hollywood, 20. decembar 1917) je bio engleski glumac i komičar, najpoznatiji po suradnji sa Charlesom Chaplinom u filmovima koje je snimao za Mutual Film.

Campbell se rodio u Engleskoj, ali je karijeru započeo po lokalnim kazalištima u Walesu i Škotskoj, pa se zbog toga dugo vremena pogrešno smatralo da je rodom iz Škotske. Tamo ga je otkrio znameniti engleski kazališni impresario Fred Karno i zaključio kako bi Campbellova impozatna visina i bariton mogli savršeno poslužiti u njegovim slapstick komedijama. Campbell se priključio Karnovoj trupi, gdje mu je pomoćnik bio buduća komičarska zvijezda Stan Laurel. Godine 1914. se preselio u SAD gdje je neko vrijeme glumio na Broadwayu. Tamo ga je 1916. vidio Chaplin i ponudio mu angažman u filmovima, na što je Campbell pristao. U Chaplinovim filmovima je Campbell uvijek glumio negativce, nasilnike i suparnike Chaplinovog lika, ali su u stvarnom životu Chaplin i Campbell bili dobri prijatelji. Kada je Chaplinu istekao ugovor za Mutual Film, zajedno sa sobom ga je doveo u kompaniju First National i "posudio" partnerici Mary Pickford za njen film Amarilly of Clothes-Line Alley, nadajući se da će preko tog filma i sam postati zvijezda.

Prije nego što se to dogodilo je Campbella pogodila serija ličnih tragedija i skandala. 9. jula 1917. mu je supruga iznenada umrla od srčanog udara. Nedugo potom je njegovu kćer Una, dok je kupovala crninu za pogreb, doživjela prometnu nesreću u kojoj je teško ozlijeđena. 12. septembra je Campbell, dok je još bio u žalovanju, na jednoj zabavi upoznao Pearl Gilman, vodviljsku zabavljačicu notornu po udajama i razvodima za bogate muškarce. Samo pet dana kasnije su se vjenčali, da bi nakon dva mjeseca Gilman podnijela tužbu za razvod, optuživši ga za pijanstvo i zlostavljanje. Gilman se nakon toga iz svoje kuće preselio u bungalov kod Chaplina. Na jednoj zabavi se napio i sjeo za volan, sletio s ceste i poginuo.

Škotski sineast Kevin Macdonald je Campbellu 1996. posvetio dokumentarni film *Chaplin's Goliath*.

## Filmografija

## Reference

## Vanjske veze
*
Musalamijski zaljev

**Musalamijski zaljev** (arap. *Davhat al-Musalamijah*) nalazi se u istočnoj Saudijskoj Arabiji odnosno na zapadnoj obali Perzijskog zaljeva. Zaljev je nazvan prema naselju Musalamiji smještenom na istoimenom otoku. Proteže se oko 10 km i površina mu iznosi približno 40 km². Područje oko Musalamijskog zaljeva karakterizira izuzetna bioraznolikost odnosno različita staništa kao što su šume mangrova, močvare, koraljni grebeni, klifovi i pješčane dine. Inicijativom europskih znanstvenika godine 1998. proglašen je zaštićenim područjem, a o njegovoj ekozoni objavljeno je 127 stručnih publikacija.

## Povezano
* Perzijski zaljev
* Geografija Saudijske Arabije

## Literatura
*
Mutual Film

**Mutual Film Corporation** je bilo američko poduzeće, odnosno poslovni konglomerat za proizvodnju filmova, najpoznatije po produkcijama klasičnih nijemih komedija Charlesa Chaplina.

Osnovano je 1906. u Milwaukeeju pod naslovom Western Film Exchange od strane Johna R. Freulera, Harryja E. i Roya Aitkena. 1910. je Frueler zajedno sa čikaškim filmski distributerom Samuelom R. Hutchinsonom osnovao još jedan studio pod imenom American Film Manufacturing Company, a dvije godine kasnije otkupio njujorški studio Thanhouser Film Company. Iste godine je Mutual Film uspjela steći nadzor, odnosno stvoriti poslovne veze s nekoliko studija na području Los Angelesa, uključujući znameniti Keystone Studios.

Kompanija je, nastojeći zaustaviti sve agresivniju filmsku cenzuru od strane lokalnih i državnih vlasti u SAD pokrenula sudsku parnicu Mutual Film Corporation v. Industrial Commission of Ohio, koja je završila na Vrhovnom sudu 1915. presudom u korist cenzora, odnosno tvrdnjom da film nije umjetnost i da se na njega odnose odredbe Prvog amadmnana o slobodi izražavanja. Godine 1916. je Mutual Film potpisala jednogodišnji ugovor s popularnim komičarem Chaplinom, koji je u zamjenu za 12 filmova od dvije roledobio na raspolaganje dotada nezamisliv honorar od 670.000 US$, vlastiti studio i potpunu kreativnu slobodu; Chaplin je kasnije u memoarima taj period opisivao kao najsretniji i najplodonosniji u karijeri. Čim je Chaplin napustio Mutual, kompanija je došla u gubitke. Godine 1919. je prestala s produkcijom, a sljedećih godina je obavljala distribucijske poslove za veće studije.

## Izvori

* Robert S. Birchard, "Silent-Era Filmmaking in Santa Barbara" Charleston: Arcadia Publishing, 2007 

## Vanjske veze
* 
* 
* Mutual Film Company contact information, Production Companies M-P, Third Millennium Entertainment
Most kralja Fahda

**Most kralja Fahda** (arap. جسر الملك فهد‎; *Džisr al-Malik Fahd*) je autocestovni most nad Perzijskim zaljevom koji povezuje saudijski grad Khobar i otočnu državu Bahrein.

Planovi za gradnju potpisani su 8. srpnja 1981. godine, a sama izgradnja počela je godinu dana kasnije. Kamen temeljac je postavljen je 11. studenog 1982. godine prilikom ceremonije u kojoj su zajedno sudjelovali saudijski kralj Fahd bin Abdul Aziz i bahreinski šeik Isa bin Salman al-Kalifa. Gradnja je trajala sve do sredine 1986. godine, a autocesta je službeno puštena u promet 25. studenog 1986. godine.

Cijeli projekt u iznosu od 1,2 milijarde USD financirala je Saudijska Arabija, a građevinski izvođač bila je tvrtka *Ballast Nedam* iz Nizozemske. Autocesta ima četiri trake ukupne širine od 23 m i dug je 25 km. Most kralja Fahda sastoji se od pet konstruktivnih mostova koji se oslanjaju na male otoke. U cjelokupnu strukturu ugrađeno je 350.000 m³ betona i 147.000 tona čelika.

## Vanjske veze
*  Službene stranice Mosta kralja Fahda
;Ostali projekti
Abadan (otok)

**Abadan** (perz. آبادان, poznat i kao *Hezr*) je otok u iranskoj pokrajini Huzestan. Njegove obale omeđene su Perzijskim zaljevom na jugu, Bahmanširom na istoku, Karunom na sjeveru, te Šat al-Arabom (Arvand-Rudom) na zapadu. Potonja rijeka također predstavlja iransko-iračku prirodnu granicu koja je usklađena Alžirskim sporazumom iz 1975. godine. Otok ima površinu od približno 500 km² i maksimalna nadmorska visina kreće se do 3,0 m. Najveće naselje na otoku je istoimeni grad Abadan u kojem je prema popisu stanovništva iz 2006. godine živjelo 217.988 ljudi. Ostala veća naselja su Horamšaher na sjeveru, te Monjuhi i Naher na jugozapadu.

## Povezano
* Abadan
* Popis iranskih otoka

## Literatura
*  
*  
*
Cleopatra (film, 1917)

***Cleopatra*** je američki crno-bijeli nijemi historijski film snimljen 1917. u režiji J. Gordona Edwardsa. Radnja filma prikazuje život i vladavinu znamenite egipatske kraljice Kleopatre - čiju ulogu tumači Theda Bara - kao i njene ljubavne veze s rimskim vojskovođama Cezarom (koga glumi Fritz Leiber, Sr.) i Markom Antonijem (koga glumi Thurston Hall). *Cleopatra* je predstavljala jedan od najprestižnijih i najambicioznijih projekata za filmski studio Fox, koji je za njega odredio tada prilično visoki budžet od 500.000 US$ i sagradio raskošne kulise i setove kraj Long Beacha u Kaliforniji. Ipak, najveća atrakcija je bila Bara, čijem je tada već etabliranom imidžu vamp-žene uloga Kleopatre savršeno odgovarala; za nju se, s druge strane, detaljno pripremala proučavajući historijske knjige. Najveću atrakciju i senzaciju je, međutim, izazvalo to što se u filmu pojavljivala u oskudnim kostimima. *Cleopatra* je, pak, doživjela ogroman uspjeh i predstavljala najveći hit u Barinoj karijeri, te potvrdila njen status prvog seks simbola u historiji američke i svjetske kinematografije.

Usprkos tome, *Cleopatra* je 1930-ih povučena u "bunker", nakon što je u Hollywoodu uveden strogi cenzorski Haysov kodeks koji je priječio prikazivanje "opscenih" sadržaja. Godine 1937. su posljednji primjerci uništeni u velikom požaru Foxovih studija. Danas je sačuvan samo kratki fragment, te se *Cleopatra* danas smatra najpoznatijim od svih izgubljenih filmova.

## Uloge
* Theda Bara ... Kleopatra
* Fritz Leiber ... Cezar
* Thurston Hall ... Antonije
* Albert Roscoe ... Faron
* Herschel Mayall ... Ventidije
* Dorothy Drake ... Harmijan
* Delle Duncan ... Iras
* Henri De Vries ... Oktavije Cezar
* Art Acord ... Kefren
* Hector V. Sarno ... Glasnik 
* Genevieve Blinn ... Oktavija

## Vanjske veze
* 
*
Abu Musa

**Abu Musa** (perz. ابوموسی) je otok smješten u Perzijskom zaljevu odnosno iranskoj pokrajini Hormuzgan. Otok ima površinu od 12 km² i predstavlja najmanji okrug u Iranu. Od iranskog kopna na sjeveru udaljen je 67 km, a od Arabije na jugoistoku 64 km. Najbliži susjedni otoci su Siri i Mali Tunb. Historijski, otok je bio pod iranskom kontrolom do sredine 1900-ih godina kada ga zauzimaju Britanci i upravljaju njime iz današnjih Emirata. Dana 30. 11. 1971. odnosno dan prije isteka britanskih ugovora, iranska vojska zaposjeda otok u dogovoru s Britancima i potpisuje sporazum s lokalnim emirom iz Šardže. Dva dana kasnije osamostaljuju se Ujedinjeni Arapski Emirati koji počinju svojatati otok čime započinje dugogodišnji spor. Najveće naselje na otoku jest istoimeni gradić Abu Musa koji je prema popisu stanovništva iz 2006. godine brojao 1705 stanovnika. Gospodarstvo otoka tradicionalno se temelji na uzgoju datulja i ribarstvu. Na otoku se nalazi civilni i vojni Aerodrom Abu Musa.

## Veze
* Perzijski zaljev
* Popis iranskih otoka

## Literatura
*  
*  
*  

## Vanjske veze
;Ostali projekti
Salvaški zaljev

**Salvaški zaljev** (arap. *Davhat Salvah*) južni je i najuži dio Bahreinskog zaljeva. Njegova istočna obala pripada Kataru, a zapadna Saudijskoj Arabiji. Na krajnjem jugu potonje države nalazi se naselje Salvah po kojem je zaljev dobio ime. Salvaški zaljev karakterizira vrlo visoki salinitet od iznad 40 ‰. Njegova jugozapadna obala staništem je brojnim vrstama ptica zbog čega je 625 km² pripadajućeg saudijskog teritorija proglašeno ekološki zaštićenom zonom.

## Povezano
* Bahreinski zaljev
* Perzijski zaljev

## Vanjske veze
*  Global Species: ''Gulf of Salwah''
Piratska obala

**Piratska obala** (engl. *Pirate Coast*) je historijski naziv koji se od 17. stoljeća do ranih 1820-ih godina koristio za obalu današnjih Ujedinjenih Arapskih Emirata. Piratstvo na jugoistočnim obalama Perzijskog zaljeva procvalo je zbog političkog vakuuma proizišlog iranskom pobjedom nad Portugalom koji je ostao uskraćen za sve kolonije u Perzijskom zaljevu, a u piratskoj ulozi našli su se vehabijski Arapi kojima je razvedena obala s pličinama pružala idealno utočište. Kroz 17. i 18. stoljeće nanizali su se piratski napadi na lokalne iranske i omanske flote odnosno na europske brodove koji su plovili obalama sjevernog Indijskog oceana, što je 1809. godine nagnalo Britansku istočnoindijsku kompaniju organizirati veliku vojnopomorsku ekspediciju. Usprkos britanskom uspjehu i uništenju 80 piratskih brodova, napadi su se nastavljali i dalje ali u manjoj mjeri nego ranije. Godine 1820. Britanci su se odlučili na sklapanje primirja s lokalnim šeicima što će u konačnici rezultirati uspostavom protektorata koji se održao sve do 1971. godine kada se osamostaljuju UAE. Neposredno nakon sklapanja sporazuma s početka 19. stoljeća, Piratska obala počela se nazivati Obalom primirja (engl. *Trucial coast*).

## Povezano
* Historija UAE
* Pirati
* Perzijski zaljev

## Literatura
*  
*
Ašurade

**Ašurade** (perz. آشوراده, ili *Ašur-Ada*) je otok smješten u jugoistočnom dijelu Kaspijskog mora odnosno iranskoj pokrajini Golestan. Otok se proteže oko 5 km u smjeru istok-zapad i geomorfološki je produžetak poluotoka Mijankale s kojim zatvara Gorganski zaljev. Oko 3&nbsp;km prema istoku nalazi se lučki grad Bandar-e Turkaman. Ašurade ima površinu od 12 km² i maksimalna nadmorska visina mu je 26 m. Flora otoka sastoji se od malina, višanja i nara, a fauna uključuje šakale, lisice, zečeve, jarebice i više vrsta riba. Od 1838. do 1854. godine na otoku se nalazila ruska pomorska baza. Ašurade je bila naseljena sa 1000 stanovnika do 1993. godine kada je opustošena velikom poplavom, a danas je odredište za turiste i ribare koji se bave proizvodnjom skupocjenog kavijara.

## Veze
* Mijankale
* Popis iranskih otoka

## Literatura
*  

## Vanjske veze
*  Iran Daily (20. lipnja 2012.): ''Ashuradeh Island to Become Tourism Hub''
Bani Forur

**Bani Forur** (perz. فرور کوچک, ili *Bani Faror*) je nenaseljeni otočić smješten u Perzijskom zaljevu odnosno iranskoj pokrajini Hormuzgan. Geografski je smješten oko 32 km južno od iranskog kopna odnosno 12&nbsp;km južno od otoka Forura. Nepravilnog je trokutastog oblika sa stranicama približne duljine od 1&nbsp;km i ima površinu od oko 0,8 km². Najveća nadmorska visina na otoku je 118 m.

## Veze
* Perzijski zaljev
* Popis iranskih otoka
Bune

**Bune** (perz. بونه) je otok smješten na krajnjem sjeveru Perzijskog zaljeva odnosno u iranskoj pokrajini Huzestan. Uz Daru, Nedel Gar i Kaber-e Nahodu jedan je od četiri veća otoka u estuariju Hvor-e Musi. Otok ima površinu od 2,5 km² i od kopna na istoku udaljen je 3 km. Bune se proteže duljinom od 7 m u smjeru istok-zapad, a maksimalna nadmorska visina mu je 2 m.

## Veze
* Perzijski zaljev
* Popis iranskih otoka
Džabrin

**Džabrin** (perz. جبرین, poznat i kao **Tahmadu**, perz. تهمادو) je otok smješten u Perzijskom zaljevu odnosno iranskoj Bušeherskoj pokrajini. Od kopna na sjeverozapadu udaljen je 50 m, a od susjednog otoka Nahilua na jugoistoku 3 km. Džabrin ima površinu od 24 km², proteže se duljinom od 9 km u smjeru sjever-jug, a maksimalna nadmorska visina mu je 4 m. Zbog visokog stupnja bio bioraznolikosti otok je pripadao Zaštićenom području Mand do 2008. godine kada je izdvojen u Nacionalni park Nahilu-Dajer.

## Veze
* Perzijski zaljev
* Popis iranskih otoka
Ruska Republika

**Ruska Republika** () je bio kratkotrajni državno-pravni entitet koji je 1917. postojao na području Ruske Imperije u prvim mjesecima nakon izbijanja ruske revolucije kao njen *[[de iure]]* nasljednik. Nastao je nakon februarske revolucije i abdikacije posljednjeg cara Nikolaja II, koga je zamijenila Privremena vlada Rusije (). Ona je međunarodno priznata, prije svega od strane dotadašnjih ruskih saveznika iz Antante, kojima se obavezala da će kao i njeni carski prethodnici, nastaviti voditi prvi svjetski rat. Njen autoritet je, međutim, od samog početka bio načet dubokom nepopularnošću rata, okupacijom zapadnih dijelova zemlje od strane Centralnih sila, brojnim nacionalističkim i separatističkim pokretima u ne-ruskim područjima, ali najviše od svega revolucionalnom agitacijom od strane radikalno lijevih grupa na čelu sa Boljševičke partije koje su formirale vlastite organe vlasti poznate kao sovjeti. Tako stvoreno dvovlašće je okončano Oktobarskom revolucijom 1917. kada je Privremena vlada oborena; na najvećem dijelu njenog teritorija su boljševici osnovali Rusku Sovjetsku Republiku, koja će kasnije postati poznata kao Ruska SFSR, odnosno začetak Sovjetskog Saveza.

## Glavne institucije
* Državna duma Ruskog Carstva
* Privremeno vijeće Ruske Republike
* Kongres sovjeta
* Ruska privremena vlada
* Direktorat (Rusija)

## Povezano
* Petrogradski sovjet

## Reference
Pusti otok

*Ovo je članak o geografskom terminu. Za toponim vidi [[Pusti Otočić]].*

**Pusti otok** ili **nenaseljeni otok** je otok ili otočić kojeg trenutno ne nastanjuju ljudi. Nenaseljeni otoci su često korišteni kao mjesto radnje u književnosti i filmovi o brodolomima, i često su korišteni kao stereotip zemaljskog "raja". Neki pusti otoci su zaštićeni kao parkovi prirode a neki su privatnom vlasništvu. Najveći nenaseljeni otok na svijetu je otok Devon u Kanadi.

## U književnosti
Prva poznata priča s motivom pustog otoka je iz potekla iz pera arapskog autora Ibn Tufaila u 12. stoljeću, u djelu "Philosophus Autodidactus". "Oluja" Williama Shakespearea koristi motiv brodoloma na pustom otoku kao uvod u radnju.

Najznamenitije djelo ove tematike svakako je *[[Robinson Crusoe]]* Daniela Defoea iz 1719. *[[Dvije godine praznika]]* Julesa Vernea koristi isti motiv, ali su mu protagonisti djeca.

Razvoj filmske umjetnosti prati ekranizacija najpoznatijih djela motiva brodoloma na pustom otocima. Motiv inspirira i filmove poput Disneyevih "Švicarskih Robinsona", "Cast Away", te TV serije "Lost".

Pusti otočić čest je motiv humorističnih strip-karikatura.

## Veze
* Otok
* Brodolom
Gorganski zaljev

**Gorganski zaljev** (perz. حَسَنقُلی, poznat i kao **Hasankolijski** ili **Astarabadski zaljev**) nalazi se na krajnjem jugoistočnom dijelu Kaspijskog mora i pripada iranskim pokrajinama Golestanu i Mazandaranu. Zaljev se proteže duljinom od oko 60 km u smjeru istok-zapad, a poprečna širina mu je između 5 i 15 km. Od Kaspijskog jezera odvojen je poluotokom Mijankale odnosno otokom Ašurade, a povezan je prolazom širine 3 km. Zapadni dio zaljeva obiluje florom i faunom zbog čega je zajedno s Mijankalom ekološka zaštićena zona. Najveća naselja uz obalu Gorganskog zaljeva su Bandar-e Turkaman i Bandar-e Gaz, a najobilniji pritok je Karasu koji godišnje nanese oko 3,5 milijuna tona sedimenata.

## Povezano
* Ašurade
* Mijankale
* Kaspijsko more

## Literatura

*  
*
Jevgenij Bauer

**Jevgenij Francevič Bauer** (; 1865 - 22. juna 1917) bio je ruski filmski scenarist i režiser, koji je, usprkos relativno kratke karijere, postao jedno od najznačajnijih imena rane ruske kinematografije. 

Rodio se kao sin češkog muzičara Franza Bauera i operne pjevačice, a od ranih dana je pokazivao sklonost prema umjetnosti, te se okušao u nizu polja kao što su gluma, likovne umjetnosti i fotografija. Godine 1887. je diplomirao na Moskovskom učilištu slikarstva, kiparstva i arhitekture a 1890-ih se oženio za glumicu i plesačicu Linu Ančarovnu. Otada je uglavnom radio kao kazališni scenograf i impresario. Godine 1913. ga je filmski producent Aleksandar Drankov angažirao da izradi scenografiju za *300 godina Kuće Romanov*. Bauer je odmah prepoznao mogućnosti novog medija, te u svojim ostvarenjima svoje bogato fotografsko i scensko iskustvo počeo koristiti kako bi scenografiju, ali i efekte sa svjetlom koristio na inovativan način. Bauer je također na inovativan način koristio i montažu. Specijalnost su mu bile socijalne i psihološke drame. Godine 1917. se priključio studiju Hanžonkova i snimao film *Za sreću* gdje mu je asistent bio mladi Lav Kulješov. Na njemu je slomio nogu, te ga nije uspio dovršiti; umjesto toga je, vezan za kolica, počeo režirati film ''Kralj Pariza''. Tokom snimanja je dobio upalu pluća i umro; film je dovršila njegova glavna glumica Olga Rahmanova.
Farsi (otok)

**Farsi** (perz. فارسی) je iranski otok smješten u sjevernom Perzijskom zaljevu. Pripada Bušeherskoj pokrajini od čije je obale udaljen približno 100 km, a površina mu iznosi oko 0,25 km². Najbliži susjedni otok je Arabi koji pripada Saudijskoj Arabiji. Oko dvaju otoka nalaze se velika ležišta nafte zbog čega su igrali ključnu ulogu prilikom određivanja iransko-saudijske epikontinentalne granice. Farsi je nenaseljen otok odnosno područje strogo ograničeno za javnost s obzirom da zbog strateške važnosti služi kao baza iranskoj mornarici.

## Veze
* Perzijski zaljev
* Arabi (otok)
* Popis iranskih otoka

## Literatura
*  
*
Arabi (otok)

**Arabi** (arap. العربی) je saudijski otok smješten u sjevernom Perzijskom zaljevu. Od obala Arapskog poluotoka udaljen je približno 100 km. Otok ima površinu manju od jednog četvornog kilometra, a najbliži susjedni otoci su saudijski Karan i Kurajn na zapadu odnosno iranski Farsi na sjeveru. Oko ovih otoka nalaze se velika ležišta nafte zbog čega su Arabi i Farsi igrali ključnu ulogu prilikom određivanja epikontinentalne granice između Saudijske Arabije i Irana.

## Povezano
* Perzijski zaljev
* Farsi (otok)

## Literatura
*  
*
Forur

**Forur** (perz. فرور, ili *Faror*) je otok smješten u Perzijskom zaljevu odnosno iranskoj pokrajini Hormuzgan. Geografski je smješten oko 20 km južno od iranskog kopna, a najbliži otok mu je Bani Forur koji se nalazi 12&nbsp;km prema jugozapadu. Otok ima površinu od 28 km² i najveća visina mu je 142 m. Vulkanskog je postanka i sadrži na tisuće tona crvenog oksida i raznih kovina. Otokom obiluje florom i faunom, usputnom je stanicom brojnim pticama selicama i u cijelosti je zaštićeno područje. Iako nije naseljen, ostaci stoljetnih kuća svjedoče o historijskoj ljudskoj prisutnosti.

## Povezano
* Perzijski zaljev
* Popis iranskih otoka

## Vanjske veze
*  Bird Life: ''Faror islands''
*  World Wildlife Adventures: ''Faror Protected Area''
Hark

**Hark** (perz. خارگ, također i *Harg* ili *Kark*) je otok smješten u Perzijskom zaljevu odnosno iranskoj Bušeherskoj pokrajini. Otok ima površinu od 20 km² i proteže se duljinom od 6 km u smjeru sjever-jug. Od kopna je udaljen približno 30 km, od luke Bušeher oko 55&nbsp;km, a 3,5&nbsp;km prema sjeveru nalazi se otok Harku. Zbog pogodnih batimetrijskih osobna odnosno blizine Bušeheru i naftom bogatom Huzestanu, na otoku su smješteni veliki energetski terminali s kojih Iran izvozi oko 98% nafte. Navedena postrojenja bila su privremeno oštećena prilikom iransko-iračkog rata. S ostatkom zemlje Hark je povezan manjim lukama na istočnoj obali odnosno Aerodromom Hark na sjeveru koja se koristi za domaće letove. Hark naseljava oko 10.000 stanovnika i njegovo najveće naselje jest istoimeni gradić Hark u kojem je prema popisu stanovništva iz 2006. godine živjelo 8196 ljudi. Na otoku su 2008. godine pronađeni epigrafski perzijski klinopisi iz ahemenidskog razdoblja koji govore o ugodnom životu uz korištenje bunara što svjedoči o njegovoj 2500-godišnjoj naseljenosti.

## Veze
* Harku
* Perzijski zaljev
* Popis iranskih otoka

## Izvori

## Vanjske veze
*  Službene stranice općine Hark
Poslije smrti

**Poslije smrti** (), također poznat i pod naslovom ***Turgenjevski motiv***, je ruski crno-bijeli nijemi film snimljen 1915. godine u režiji Jevgenija Bauera. Radnja se temelji na motivima pripovjetke *Klara Milič* Ivana Turgenjeva. Protagonist, čiji lik tumači Vitolj Polonski, je mladi, povučeni student koji razvija opsesiju sa glumicom (Vera Karali) koja je zbog njega počinila samoubistvo.

## Vanjske veze
* 
* «После смерти (1915)»
Harku (otok)

**Harku** (perz. خارکو) je otok smješten u Perzijskom zaljevu odnosno iranskoj Bušeherskoj pokrajini. Otok je izrazito izdužen i proteže se duljinom od 6 km u smjeru sjeveroistok-jugozapad, prosječne je širine oko 600 m, a površina mu iznosi približno 4,2 km². Položen je 3,5 km sjeverno od susjednog otoka Harka, dok je od kopna udaljen oko 30 km. Nije naseljen, iako na sjevernom dijelu postoji više vojnih objekata. Harku obiluje florom i faunom zbog čega se je većim dijelom ekološka zaštićena zona.

## Povezano
* Hark
* Perzijski zaljev
* Popis iranskih otoka

## Vanjske veze
*  ''Iran's Department of Environment''
Harku (razvrstavanje)

**Harku** se može odnositi na:
* **[[Harku (jezero)]]**, jezero u Estoniji
* **[[Harku (grad)]]**, mjesto u Estoniji
* **[[Harku (potok)]]**, potok u Estoniji
* **[[Harku (otok)]]**, otok u Iranu
Farsi (razvrstavanje)

**Farsi** (perz. فارسی) se može odnositi na:
* **[[Perzijski jezik]]**, jedan od iranskih jezika
* **[[Persijanci|Perzijanci]]**, najmnogoljudniji iranski narod
* **[[Farsi (Hormuzgan)]]**, iransko naselje u pokrajini Hormuzgan
* **[[Farsi (otok)]]**, iranski otok u Bušeherskoj pokrajini 
* **[[Farsi (okrug)]]**, okrug u Afganistanu
Hendorabi

**Hendorabi** (perz. هندرابی, ili **Hendurabi**, dosl. *između voda*) je otok smješten u Perzijskom zaljevu odnosno iranskoj pokrajini Hormuzgan. Proteže se oko 7 km u smjeru istok-zapad, dok mu je poprečna širina približno 3,5&nbsp;km. Od kopna je udaljen 5&nbsp;km, površina mu iznosi 22,8 km², a najveća visina 43 m. Jedino naselje na otoku je istoimeno naselje Hendorabi na sjevernoj obali koje broji 80 stanovnika. Gospodarstvo Hendorabija orijentirano je na ribarstvo.

## Veze
* Perzijski zaljev
* Popis iranskih otoka
Umirući labud (film)

***Umirući labud*** () je ruski crno-bijeli nijemi film snimljen 1917. u režiji Jevgenija Bauera. Naslovna protagonistica, čiji lik tumači Vera Karali, je nijema djevojka koja postaje balerina, ali i predmet opsesije umjetnika koji želi zabilježiti smrt na platnu.

## Vanjske veze
*
Hengam

**Hengam** (perz. هنگام) je otok smješten u Hormuškom tjesnacu odnosno iranskoj pokrajini Hormuzgan. Od najvećeg iranskog otoka Kešma udaljen je oko 2,0 km, a zajedno zatvaraju Dajrestanski zaljev. Najveće naselje na otoku je Bandar-e Hengam, gradić smješten na krajnjem sjeveru. Gospodarstvo otoka orijentirano je na ribarstvo, spužvarstvo i proizvodnju soli, a u blizini otoka nalazi se naftno polje s kojeg se proizvodi 30.000 barela nafte dnevno.

## Veze
* Kešm
* Perzijski zaljev
* Popis iranskih otoka

## Reference
*  Guive Mirfendereski (18. lipnja 2001.): ''Hengam Island''
*  PressTV (23. travnja 2012.): ''Iran set to produce 30,000 bpd of crude oil from Hengam field''
Kralj Pariza (film, 1917)

***Kralj Pariza*** () je ruski crno-bijeli nijemi film snimljen 1917. u režiji Jevgenija Bauera i Olge Rahmanove. Radnja se temelji na romanu *Le Roi de Paris* francuskog književnika Georgesa Ohneta i prikazuje kako se ambiciozni i amoralni mladić po imenu Roger nastoji probiti u visoko pariško društvo. Film je sniman u Jalti gdje je Bauer došao nakon što mu je prilikom snimanja filma *Za sreću* slomljena noga. Bauer je film snimao iz invalidskih kolica, a pomoć mu je, između ostalih, pružao i mladi Lav Kulješov. Bauer se tokom snimanja razbolio od upale pluća i umro. Film je nakon niza odgoda kraju dovršila Olga Rahmanova. Premijera je održana 6. decembra 1917. godine, i nije izazvala veliku pažnju, s obzirom da je u potpunosti zasjenjena izbijanjem Oktobarske revolucije. Zbog toga se često naziva posljednjim ruskim pred-revolucionarnim filmom, odnosno posljednjim filmom "srebrnog doba" ruske kinematografije. Vladajući boljševici su film ignorirali i strpali u arhivu gdje je proveo gotovo 100 godina.

## Vanjske veze
*
Kaber-e Nahoda

**Kaber-e Nahoda** (perz. قبر ناخدا) je otok smješten na krajnjem sjeveru Perzijskog zaljeva odnosno u iranskoj pokrajini Huzestan. Uz Bune, Daru i Nedel Gar jedan je od četiri veća otoka u estuariju Hvor-e Musi. Otok ima površinu od 5,0 km² i od kopna na sjeveroistoku udaljen je 1,1 km. Proteže se duljinom od 4,5 km u smjeru sjever-jug, a maksimalna nadmorska visina mu je 2,0 m.

## Veze
* Perzijski zaljev
* Popis iranskih otoka
Kešm

**Kešm** (perz. قشم) je otok smješten u Hormuškom tjesnacu odnosno iranskoj pokrajini Hormuzgan. Njegova površina procjenjuje se između 1445 i 1491 km² što ga čini najvećim otokom Irana i Perzijskog zaljeva. Od kopna je odvojen Horanskim ili Clarenceovim kanalom u kojem se nalaze prostrana močvarna područja i šume mangrova ispresjecane plimnim kanalima, a zbog bioraznolikosti objedinjeni su u nacionalni park Hara-je Horan čija je površina oko 400 km². Otok je prema procjeni iz 2010. godine imao 113.846 stanovnika, a njegovo najveće naselje jest istoimeni grad Kešm sa 26.807 stanovnika. Na Kešmu se nalazi Aerodrom Dajrestan koji nudi domaće i regionalne letove.

## Veze
* Perzijski zaljev
* Popis iranskih otoka

## Literatura
*  

## Vanjske veze
*  Službene stranice Kešma
*  ''Geopark Qeshm Island'' 
*  ''Qeshm Tourism'' 
;Ostali projekti
Kiš

**Kiš** (perz. کیش) je iranski otok koji se nalazi u Perzijskom zaljevu odnosno pokrajini Hormuzgan. Zbog brojnih slobodnih zona, trgovačkih centara, turističkih atrakcija i luksuznih hotela, otok Kiš ima status „potrošačkog raja“. Populacija otoka procijenjuje se na oko 20.000, dok ga posjećuje oko 5,5 milijuna turista godišnje. Površina otoka je 91,5 km², što je ekvivalent površini hrvatskog otoka Visa. Kiš je treće najposjećenije mjesto Bliskog istoka, poslije egipatskog Šarm el-Šeika i emiratskog Dubaija. Strani državljani koji žele pristupiti Kišovim slobodnim zonama zakonski nisu obavezni za nabavljanje vize prije putovanja, no žig na putnoj dozvoli vrijedi im 14 dana nakon slijetanja na lokalni aerodrom. Najpoznatiji hotel na otoku je *[[Dariush Grand Hotel]]*, koji je izgrađen u stilu drevnog Perzepolisa i čija je izgradnja koštala 125 milijuna USD. Na otoku se planira gradnja još dva hotela sa pet i jednog sa sedam zvjezdica, u sklopu velikog projekta nazvanog „Cvijet istoka“ koji će prema procjenama iranskih i njemačkih tvrtki koštati 1,7 milijardi eura.

## Povezano
* Aerodrom Kiš
* Perzijski zaljev
* Popis iranskih otoka

## Reference

## Vanjske veze
*  Slobodna zona na Kišu 
*  Informacije i slike otoka Kiš 
*  http://www.jadidonline.com/story/13122008/frnk/harireh. Slide show: Pronalasci na otoku Kiš, Hamid-Reza Hosseini (6 min. i 7 sek.)
;Ostali projekti
Hormuz (otok)

**Hormuz** (perz. هرمز) je iranski otok smješten u jugoistočnom dijelu Perzijskog zaljeva. Etimološko podrijetlo vuče od drevnog zoroastrijskog božanstva Ahure Mazde, dok su prema otoku nazvani Hormuški tjesnac i pokrajina Hormuzgan. Od kopna je udaljen oko 5 km, kružnog je oblika i ima površinu od 42 km². Zahvaljujući geografskoj zaštićenosti od Indijskog oceana, povoljnom položaju na najužem dijelu Perzijskog zaljeva i blizini iranskom kopnu, otok ima važan strateški značaj i imao je vrlo turbulentnu historiju. Bio je naseljen još tijekom prahistorije, u srednjem vijeku na njemu je utemeljeno Hormuško kraljevstvo koje je ovladalo nad tisućama kilometara obala južne Arabije i istočne Afrike, a između 1501. i 1622. bio je glavnim portugalskim uporištem u Jugozapadnoj Aziji. Najveće naselje na otoku danas jest istoimeni grad Hormuz s oko 3000 stanovnika, a glavne gospodarske djelatnosti su ribarstvo i turizam.

## Veze
* Perzijski zaljev
* Hormuški tjesnac
* Popis iranskih otoka

## Literatura
*  
*  
;Ostali projekti
Kralj Pariza

**Kralj Pariza** može označavati:

* jednu od titula koje su u ranom srednjem vijeku koristili franački vladari;
* *Le Roi de Paris*, roman francuskog književnika Georgesa Ohneta iz 1898. koji je nekoliko puta ekraniziran
** ''Kralj Pariza'' (film, 1917) (*Korolj Pariži*´), ruski igrani film, rež. Jevgenij Bauer & Olga Rahmanova
** ''Le Roi de Paris'' (film, 1923), francuski igrani film, rež. Maurice de Marsan & Charles Madru
** ''Le Roi de Paris'' (film, 1930), njemački igrani film, rež. Leo Mittler
Kiš (razvrstavanje)

**Kiš** može označavati:

* Kiš, otok u Perzijskom zaljevu
* Kiš (Sumer), drevni sumerski grad
* Danilo Kiš, srpski i jugoslavenski književnik
Larak

**Larak** (perz. لارک) je otok smješten na jugoistoku Perzijskog zaljeva odnosno u iranskoj pokrajini Hormuzgan. Otok je elipsastog oblika i duljinom od 10,5 km pruža se u smjeru sjeveroistok-jugozapad, a površina mu iznosi 49 km². Najbliži otok Laraku jest Kešm, udaljen 9 km prema sjeverozapadu, a drugi je Hormuz koji se nalazi 17,5 km prema sjeveru. Spojnica između Laraka i omanskog Musandama iznosi 48 km i jedna je od najužih u strateški važnom Hormuškom tjesnacu. U geološkom smislu, otok je sastavljen od pješčenjaka, kamene soli i željezovih oksida. Larak ne obiluje vegetacijom i prevladavajuća biljka je akacija, isto kao ni velikim životinjama iako je poznato da su do početka 20. stoljeća na njemu obitavale gazele. Jedino naselje na otoku je Larak, istoimeni gradić smješten na sjevenoj obali. Otok broji između 500-1000 stanovnika, a prevladavajući jezici su kumzarijski dijalekt lurskog i arapski jezik. Na Laraku se nalaze ostaci portugalske utvrde iz 16. i 17. stoljeća.

## Veze
* Perzijski zaljev
* Popis iranskih otoka

## Literatura
*
Musandam

**Musandam** (arap. مسندم) je poluotok u Perzijskom zaljevu, ali i ime istoimene omanske enklave muhafaze Musandam.

## Geografija
Poluotok je geološki oblikovan subdukcijom od istoka prema jugozapadu prilikom kasne krede i srednjeg tercijara, a njegova obala sastoji se od niza uskih zaljeva koji se ponekad nazivaju i fjordovima što nije ispravno jer nisu nastali djelovanjem ledenjaka već tektonikom. Reljef Musandama izrazito je planinski jer tu počinje Masiv Hadžar, koji se nadalje proteže duž čitave južne obale Omanskog zaljeva. U planinama Hadžara leži musandamski prirodni rezervat Džabal Letub. 

Najveći dio teritorije Musandama pripada Sultanatu Oman od kojeg je razdvojen teritorijem Ujedinjenih Arapskih Emirata. Zbog tog su te dvije države ušle u višegodišnje teritorijalne sporove. Koji su izgleda rješeni 2003. sklapanjem tajnog sporazuma o kopnenom i pomorskom razgraničenju, ali se još neznaju njegovi detalji.

Muhafaza Musandam administrativno je podjeljena na četiri vilajeta: Hasab, Buk, Diba i Mada. Privredom poluotoka prevladava ribarstvo i brodogradnja, a najveći grad i luka je Hasab.

## Povezano
* Musandam (muhafaza)
* Oman
* Hormuški tjesnac

## Vanjske veze
*  Oman's Ministry of Information: ''Musandam Governorate'' 
*  Encyclopædia Britannica: ''Musandam Peninsula''
;Ostali projekti
Lavan

**Lavan** (perz. لاوان) je otok smješten u središnjem dijelu Perzijskog zaljeva odnosno iranskoj pokrajini Hormuzgan. Otok je izdužen u smjeru istok-zapad i ima površinu od 76 km², a od kopna je udaljen približno 12 km. Oko 1,5&nbsp;km istočno od Lavana nalazi se otok Šidvar, stanica pticama selicama i ekološko zaštićeno područje. Gospodarstvo otoka orijentirano je na energetiku i na njegovoj jugoistočnoj obali nalazi se veliki naftni terminal. Najveće naselje na otoku je istoimeni gradić Lavan koji broji oko 2500 stanovnika, a u njegovoj neposrednoj blizini nalazi se Aerodrom Lavan koji nudi domaće letove.

## Veze
* Perzijski zaljev
* Popis iranskih otoka
Likujući Satana

***Likujući Satana*** () je ruski crno-bijeli nijemi film snimljen 1917. u režiji Jakova Protazanova. Radnja filma se sastoji od dva dijela - u prvom tajanstveni neznanac potakne dotada besprijekornog svećenika (čiji lik tumači Ivan Mozžuhin) da zavede suprugu svog brata i napravi joj sina; u drugom dijelu se sada već odrasli sin (koga također tumači Mozžuhin) suočava sa sličnim moralnim dilemama. Protazanov je film napravio u periodu neposredno nakon februarske revolucije kada su on i njegovi kolege koristili kolaps dotadašnje carističke cenzure kako bi u svoja ostvarenja uveli dotada zabranjene mistične sadržaje, uključujući prikaz Satane. Filmu nedostaju završnice oba dijela, te se danas smatra djelomično izgubljenim.

## Vanjske veze
*
Mali Tunb

**Mali Tunb** (Arabijski sabori طنب صغری) je otok smješten u zaljevu. Geografski je smješten 11,2 km zapadno od Velikog Tunba, te 38,4&nbsp;km od luke Bandar-e Lengeh. Otok je trokutastog oblika i proteže se 1,6 km u smjeru sjever-jug odnosno 1,2 na naširem južnom dijelu. Površina mu iznosi približno 2,0 km², a najveća visina 36 m. Flora se sastoji od bujne trave i grmlja, dok fauna uključuje ptice i zmije. Mali Tunb lišen je izvora vode. Historija, otok je bio pod Ujedinjeni Arapski Emirati kontrolom do sredine 1900-ih godina kada ga zauzimaju Britanci i upravljaju njime iz današnjih Emirata. Prilikom britanskog povlačenja s ovih protektorata Iran je Veliki i Mali Tunb zaposjeo vojskom, a nakon proglašenja nezavisnosti Ujedinjeni Arapski Emirati počinju svojatati otoke čime započinje dugogodišnji spor. Mali Tunb je nenaseljen otok, no na njemu se nalazi stalna vojna baza s pomorskom lukom na istoku odnosno Aerodromom Mali Tunb na sjeveru.

## Veze
* Veliki Tunb
* Perzijski zaljev
* Popis iranskih otoka

## Literatura
*  
*  
;Ostali projekti
Minu

**Minu** (perz. مینو, poznat i kao *Muhala* ili *Salbuh*) je riječni otok smješten na Šat al-Arabu (Arvand-Rudu) odnosno u iranskoj pokrajini Huzestan. Minu ima površinu od 6,83 km² i prosječna nadmorska visina kreće se između 1,5 i 2,0 m. Njegova zapadna obala prometni je plovni put između Horamšahera i Abadana, a usporedno s njegovom istočnom obalom pruža se Aerodrom Abadan i Internacionalni univerzitet Arvand. Na otoku se nalazi niz manjih abadanskih satelitskih naselja s ukupno oko 2000 stanovnika među kojima su najveći Gejsije (214), Horejbe (112) i Gazbanije (59). Korito Šat al-Araba na zapadu također predstavlja iransko-iračku prirodnu granicu koja je usklađena Alžirskim sporazumom iz 1975. godine. Na adi je identificirano 16 vrsta biljaka odnosno velik broj ptica među kojima i crna frankolina.

## Povezano
* Abadan (otok)
* Popis iranskih otoka

## Literatura
*  
*  
*  

## Vanjske veze
*  Hamšahri: آشنایی با جزایر ایرانی خلیج فارس
;Ostali projekti
Nahilu

**Nahilu** (perz. نخیلو) je otočić smješten u Perzijskom zaljevu odnosno iranskoj Bušeherskoj pokrajini. Od kopna na sjeveroistoku udaljen je 5&nbsp;km, a od susjednog otoka Džabrina na sjeverozapadu 3 km. Otok ima površinu od 0,75 km² i maksimalna nadmorska visina mu je 3 m. Zona oko ušća rijeke Mand uključujući otoke Nahilu i Omol-Karam ima visok stupanj bioraznolikosti i staništem je morskim kornjačama odnosno raznim vrstama ptica. Cjelokupna zona pripada Zaštićenom području Mand, a njen dio od Nahilua do gradića Dajera godine 2008. izdvojen je u Nacionalni park Nahilu-Dajer.

## Veze
* Perzijski zaljev
* Popis iranskih otoka

## Vanjske veze
*  Iran Daily: ''Dayer-Nakhiloo National Park: A Birds Paradise''
*  Asghar Mobaraki: ''Sea turtle situation, studies and conservation in the Islamic Republic of Iran''
Nedel Gar

**Nedel Gar** (perz. ندل گار) je otok smješten na krajnjem sjeveru Perzijskog zaljeva odnosno u iranskoj pokrajini Huzestan. Uz Bune, Daru i Kaber-e Nahodu jedan je od četiri veća otoka u estuariju Hvor-e Musi. Otok ima površinu od 9,0 km² i od kopna na sjeveroistoku udaljen je 2,5 km. Elipsastog je oblika i proteže se u smjeru sjeverozapad-jugoistok, a maksimalna nadmorska visina mu je 1 m.

## Veze
* Perzijski zaljev
* Popis iranskih otoka
Sveta Taisa

**Taisa** ili **Taida** (*Thaïs*; ? - o. 340?) je bila lijepa i bogata kurtizana koja je živjela u Aleksandriji u rimskom Egiptu prije nego što se, prema predaji, preobratila na kršćanstvo i kao pokoru tri godine provela u pustinjskom manastiru. Danas je Rimokatolička i pravoslavne crkve slave kao sveticu.

Taisa je u kasnijim vijekovima bila čest motiv u umjetnosti i književnosti. Najpoznatiji primjeri su ''Paphnutius'' drama koju je u ranom srednjem vijeku napisala benediktinska redovnica Hrotsvit, te ''Thais'', roman Anatolea France iz 1890. koji je poslužio kao podloga za istoimenu operu 1894.

## Reference

## Povezano
* Pafnutije Asketa
* Pafnutije iz Tebe
* Antonije Veliki
* Dionysius Exiguus
* Hrotsvitha od Gandersheima
* ''Paphnutius''
Negin

**Negin** (perz. نگین, dosl. *[[dragulj]]*) je otočić smješten u Perzijskom zaljevu odnosno iranskoj Bušeherskoj pokrajini. Nalazi se oko 300 m sjeveroistočno od grada Bušehera odnosno 200 m sjeverozapadno od otoka Sadre. Negin ima površinu od 0,3 km² i maksimalnu nadmorsku visinu od 2,0 m. Nije naseljen i koristi se kao skladište za susjednu bušehersku luku odnosno brodogradilište na Sadri s kojim ga povezuje i cesta.

## Veze
* Perzijski zaljev
* Popis iranskih otoka
Om-e Sile

**Om-e Sile** (perz. ام سیله) je otok smješten u Perzijskom zaljevu odnosno iranskoj Bušeherskoj pokrajini. Otok ima površinu od 4,0 km² i od kopna je udaljen 4,0 km. Proteže se duljinom od približno 3,0 km u smjeru sjever-jug, a maksimalna nadmorska visina mu je 3,0 m. Otok ima visok stupanj bioraznolikosti i staništem je morskim kornjačama, školjkama i raznim vrstama ptica, zbog čega pripada Zaštićenom području Mand.

## Veze
* Perzijski zaljev
* Popis iranskih otoka
Thaïs (roman)

***Thaïs*** je roman francuskog književnika Anatolea Francea objavljen 1890. godine. Naslovna protagonistica je Sveta Taisa, a radnja smještena u rimski Egipat u 4. vijeku gdje kršćanski pustinjak Pafnutije nastoji Taisu, koja je na početku romana lijepa i bogata kurtizana, navesti da se odrekne svog grešnog života i prihvati kršćanstvo. Roman je zbog prikaza iskušenja i sumnji koja Taisa izaziva kod kršćanskog pustinjaka napadan iz konzervativnih i klerikalnih krugova. Usprkos toga je doživio uspjeh, a 1894. poslužio kao predložak za istoimenu operu. Godine 1911. ga je kao kratki film ekranizirao francuski sineast Louis Feuillade,a 1917. je po njegovih motivima u SAD snimljen istoimeni film.

## Izvori
Veliki Tunb

**Veliki Tunb** (perz. تنب بزرگ) je otok u Perzijskom zaljevu. Geografski je smješten 11,2 km istočno od Malog Tunba, 27,2&nbsp;km jugozapadno od Kešma, te 41,6&nbsp;km od luke Bandar-e Lenge. Kružnog je oblika s približnim promjerom od 4 km i ima površinu od 10,3 km², a najveća visina mu je 52,5 m. Flora otoka sastoji se od bujne trave i grmlja koji prekrivaju otok u kasnu zimu i rano proljeće, dok na središnjim i jugozapadnim obalama prevladavaju smokve i palme. Fauna uključuje ptice, guštere i zmije, a ranije je obilovala i divljim kozama, antilopama i zečevima koji su iščezli sredinom 20. stoljeća prilikom britanske kontrole nad otokom. Postoji i nekoliko manjih izvora, no voda je uglavnom bočata. Historijski, otok je bio pod iranskom kontrolom do sredine 1900-ih godina kada ga zauzimaju Britanci i upravljaju njime iz današnjih Emirata. Prilikom britanskog povlačenja s ovih protektorata Iran je Veliki i Mali Tunb zaposjeo vojskom, a nakon proglašenja nezavisnosti Ujedinjeni Arapski Emirati počinju svojatati otoke čime započinje dugogodišnji spor. Veliki Tunb broji oko 300 stanovnika, a gospodarstvo mu je orijentirano na ribarstvo, vađenje bisera, te rudarenje crvenog oksida. Na jugoistoku otoka nalazi se Aerodrom Veliki Tunb.

## Veze
* Mali Tunb
* Perzijski zaljev
* Popis iranskih otoka

## Literatura
*  
*  
;Ostali projekti
Šidvar

**Šidvar** () je otočić smješten u Perzijskom zaljevu odnosno iranskoj pokrajini Hormuzganu. Trapeznog je oblika i pruža se duljinom od 1,8 km u smjeru istok-zapad, površina mu iznosi približno 0,8 km², a od kopna je udaljen 10 km. Oko 1,5 km zapadno od Šidvara nalazi se otok Lavan. Šidvar i njegova obala stanište su brojnim pticama selica, zmijama, kornjačama i školjkama, zbog čega je ekološko zaštićeno područje.

## Povezano
* Lavan
* Perzijski zaljev
* Popis iranskih otoka

## Vanjske veze
*  IRIB (28. 12. 2008.): ''Beauties of Shidvar Island''
*  Tehran Times (7. 3. 2012.): ''Shidvar Island: A safe haven for the sea turtles'' 
;Ostali projekti
Sadra (otok)

**Sadra** (perz. صدرا) je otok smješten u Perzijskom zaljevu odnosno iranskoj Bušeherskoj pokrajini. Otok se nalazi oko 300 m sjeveroistočno od grada Bušehera odnosno 200 m jugoistočno od Negina i proteže se duljinom od 3,0 km u smjeru istok-zapad. Površina mu je 2,5 km², a maksimalna nadmorska visina 2,0 m. Na zapadnom dijelu otoka nalazi se veliko brodogradilište koje je cestom dužine 5,0 km povezano s gospodarskom zonom na jugu grada, a ista se cesta nadovezuje na otok Šif prema sjeveru.

## Veze
* Šif
* Perzijski zaljev
* Popis iranskih otoka

## Vanjske veze
*  ''Sadra Industrial Island''
Siri

**Siri** (perz. سیری) je otok smješten u Perzijskom zaljevu odnosno iranskoj pokrajini Hormuzgan. Trapeznog je oblika i proteže se duljinom od 5,6 km u smjeru istok-zapad odnosno 3,0&nbsp;km po širini, a površina mu iznosi 17,3 km². Najveća nadmorska visina na otoku je 33 m. Od najbližeg otoka Bani Forura udaljen je oko 25 km, od Abu Muse na istoku 50&nbsp;km, a od luke Bandar-e Lenge oko 75 km. Otok je naseljen sa 300 − 500 stanovnika čiji su stambeni objekti raspoređeni uglavnom na sjeveru, a na jugu se nalaze naftni terminali i spremište kapaciteta od 500.000 barela. Tijekom iransko-iračkog rata ova su naftna postrojenja bila metom američkog napada poznatog kao Operacija ''Bogomoljka''. Na otoku se nalazi Aerodrom Siri koji se koristi za domaće letove, dok je na istoku smještena i manja pomorska luka.

## Veze
* Perzijski zaljev
* Popis iranskih otoka
Šif

**Šif** (perz. شیف, ili *Abasak*) je otok smješten u Perzijskom zaljevu odnosno iranskoj Bušeherskoj pokrajini. Otok se nalazi 4,0 km sjeveroistočno od grada Bušehera, 500 m od otoka Sadre, te 1,0&nbsp;km od sjevernog kopna. Proteže se duljinom od 8,0 km u smjeru sjever-jug, površina mu iznosi 15 km², a maksimalna nadmorska visina 255 m. Jedino naselje na otoku je istoimeni gradić Šif u kojem je prema popisu stanovništva iz 2006. godine živjelo 2976 ljudi, a njegovo gospodarstvo orijentirano je na ribarstvo. Cestom je povezan sa Sadrom odnosno gospodarskom zonom na jugu Bušehera. Na zapadnoj obali otoka nalazi se imamzada lokalnog šejha Sadija.

## Veze
* Sadra
* Perzijski zaljev
* Popis iranskih otoka
Thaïs (film, 1917, Italija)

***Thaïs*** je italijanski crno-bijeli nijemi film snimljen 1917. u režiji Antona Giulija Bragaglie. Po žanru je melodrama, a naslovna protagonistica - čiji lik tumači Vera Preobraženska - je ruska grofica Tais Galickaja (Thais Galiczy) koja bezočno zavodi i iskorištava muškarce, sve dok je grižnja savjesti ne natjera da izvrši samoubistvo. Film je danas poznat prije svega zbog scenografije Enrica Prampolinija napravljene u futurističkom stilu, odnosno kao jedan od najizrazitijih primjera odraza futurističke estetike na tadašnju filmsku umjetnost.

*Thais* nema nikakve veze sa istoimenim filmom snimljenim iste godine u SAD, a koji se temeljio na istoimenom romanu Anatolea Francea.

## Vanjske veze
*
El Apóstol

***El Apóstol*** () je argentinski nijemi animirani film snimljen 1917. u režiji Quirina Cristianija, poznat kao prvo cjelovečernje ostvarenje u historiji filmske animacije. Sastojao se od 58.000 sličica u trajanju od 70 minuta (pri brzini od 14 sličica po sekindi). Film je po svom sadržaju bio politička satira, a protagonist je bio predsjednik Hipólito Yrigoyen koji se uspinje na nebesa kako bi koristio Jupiterove munje i s njima očistio Buenos Aires od nemorala i korupcije.

Film su nakon premijere hvalili kritičari, a doživio je i uspjeh kod publike. Međutim, požar u filmskom studiju Frederica Vallea je kasnije uništio njegovu posljednju kopiju, te se *El Apóstol*, danas smatra izgubljenim filmom.

## Reference

## Vanjske veze
* 
*
Thaïs (opera)

***Thaïs*** je opera u tri čina koju je komponirao francuski kompozitor Jules Massenet uz libreto Louisa Galleta, a koja je premijerno izvedena u Parizu 1894. godine. Predstavlja adaptaciju istoimenog romana Anatolea Francea. Radnja je smještena u rimski Egipat u 4. vijeku gdje cenobitski redovnik po imenu Athanael pokušava lijepu kurtizanu Taisu (Thais) preobratiti na kršćanstvo, ne znajući da će i sam doći u iskušenje. Opera je poznata po tome što je uloga Thais izuzetno teška za izvođenje, te se povjerava samo najiskusnijim i najtalentiranijim izvođačicama. Kao dio opere, odnosno intermezzo je Massenet komponirao kratku kompoziciju ''Méditation'' koja se danas smatra jednom od najpopularnijih i najprepoznatljivijih kompozicija klasične muzike. 

Godine 1917. je u SAD opera adaptirana u istoimeni nijemi film gdje je naslovnu ulogu tumačila operna diva Mary Garden, a koji se smatra jednim od najvećih komercijalnih promašaja tadašnjeg doba. 

## Vanjske veze

* 
* List of historical performances of ''Thaïs'' at G. Casaglia Almanac
*  Libretto
* ''Thaïs'' at Bob's Universe 
* Synopsis of ''Thaïs'' (Metropolitan Opera)
* MetOpera archives: ''Thaïs'' production 1939 with Review
Thais (film, 1917, Sjedinjene Američke Države)

***Thais*** je američki crno-bijeli nijemi film snimljen 1917. u režiji Hugoa Ballina i Franka Halka Cranea te produkciji Samuela Goldwyna. Predstavlja adaptaciju romana ''Thaïs'' Anatolea Francea, te po njemu temeljene istoimene opere. Radnja je smještena u rimski Egipat u 4. vijeku, a naslovna junakinja je lijepa kurtizana koju cenobitski redovnik nastoji preobratiti na kršćanstvo. Glavnu ulogu je tumačila operna diva Mary Garden, kojoj je to predstavljao filmski debi, i koja je za svoj nastup primila tada izuzetno visok honorar od 15.000 US$ tjedno. *Thais* je doživio komercijalni promašaj, jedan od najvećih u dotadašnjoj historiji filma.

Iste godine je u Italiji je istoimeni film, koji, međutim, nema neposredne veze s Franceovim romanom.

## Uloge
* Mary Garden - Thais
* Hamilton Revelle - Paphnutius
* Crauford Kent - Lollius
* Lionel Adams - Cynius
* Alice Chapin - Časna majka
* Margaret Townsend - Monahinja
* Charles Trowbridge - Nicius

## References

## Vanjske veze
* ''Thais'' (1917) at IMDB
* ''Thais'' (1917) at SilentEra